Агучыўшы імкненне да незалежнасці, курды выклікалі гнеў не толькі ў Іраку, але і ва ўладаў Сірыі, Ірана і Турцыі, на тэрыторыі якіх яны цяпер пражываюць. Неўзабаве Ірак разгарнуў на подступах да спрэчнага горада Кіркука, вядомага буйнымі радовішчамі нафты, шырокамаштабную вайсковую аперацыю. Паміж урадавымі падраздзяленнямі і курдскімі пешмерга, а гэтыя абодва бакі лічаць Кіркук сваім, адбыліся сутыкненні: узброеныя сілы Ірака амаль за суткі выбілі з горада атрады курдаў. Таму ваеннае кіраўніцтва Іракскага Курдыстана ўспрыняла дзеянні Ірака і яго саюзнікаў як знак абвяшчэння вайны. Такім чынам, на Блізкім Усходзе разгараецца яшчэ адзін канфлікт (новы віток шматгадовай барацьбы курдаў за незалежнасць). І гэта, хутчэй за ўсё, надоўга.